Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2011/344/UE privind acordarea de asistență financiară din partea Uniunii pentru Portugalia /* COM/2011/0872 final - 2011/0425 (NLE) */





EXPUNERE DE MOTIVE La 17 mai 2011, Consiliul a acordat Portugaliei, la cererea acesteia, asistență financiară (Decizia de punere în aplicare 2011/344/UE a Consiliului) pentru susținerea unui program solid de reforme economice vizând refacerea încrederii, facilitarea întoarcerii economiei la o creștere sustenabilă și asigurarea stabilității financiare a Portugaliei, a zonei euro și a UE. În conformitate cu articolul 3 alineatul (9) din Decizia 2011/344/UE, Comisia a efectuat, împreună cu FMI și în colaborare cu BCE, a doua evaluare a progreselor înregistrate în implementarea măsurilor convenite, precum și a eficacității și a impactului social și economic al acestora. Ținând seama de evoluțiile economice, bugetare și financiare recente și de măsurile de politică, Comisia consideră că sunt necesare modificări limitate ale condițiilor de politică economică pe care s-a bazat asistența, pentru a garanta atingerea obiectivelor programului, conform explicațiilor din considerentele modificărilor propuse ale deciziei de punere în aplicare a Consiliului. 2011/0425 (NLE) Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2011/344/UE privind acordarea de asistență financiară din partea Uniunii pentru Portugalia CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară[1], în special articolul 3 alineatul (2), având în vedere propunerea Comisiei Europene, întrucât: (1) Consiliul a acordat Portugaliei, la cererea acesteia, asistență financiară (Decizia de punere în aplicare 2011/344/UE a Consiliului astfel cum a fost modificată) pentru susținerea unui program solid de reforme economice vizând refacerea încrederii, facilitarea întoarcerii economiei la o creștere sustenabilă și asigurarea stabilității financiare a Portugaliei, a zonei euro și a UE. (2) Conform proiecțiilor actuale ale Comisiei cu privire la creșterea PIB-ului nominal (-0,6 % în 2011, -1,9 % în 2012, 1,9 % în 2013 și 3,9 % în 2014), traiectoria de ajustare bugetară este în acord cu Recomandarea Consiliului din 2 decembrie 2009 adresată Portugaliei[2] în temeiul articolului 126 alineatul (7) din tratat și este compatibilă cu traiectoria stabilită pentru ponderea datoriei în PIB, și anume 107,2 % în 2011, 116,2 % în 2012, 118,1 % în 2013 și 116 % în 2014). Ponderea datoriei în PIB se va stabiliza așadar în 2013 și ulterior va urma o traiectorie descendentă, în condițiile continuării reducerii deficitului. Evoluția datoriei este influențată de mai multe operațiuni în afara bugetului, printre care achiziții importante de active financiare, în special pentru o posibilă recapitalizare a băncilor și pentru finanțarea întreprinderilor de stat, și diferențe între dobânzile acumulate și dobânzile plătite efectiv. (3) Criteriul de performanță cantitativă trimestrială referitor la soldul de trezorerie al administrațiilor publice pentru al doilea trimestru al anului 2011 a fost îndeplinit, iar datele preliminare indică același lucru și pentru cel de-al treilea trimestru al anului 2011. Cu toate acestea, conform informațiilor disponibile la începutul lunii noiembrie, se prevede, pe baza sistemelor europene de conturi (SEC95), un decalaj bugetar de aproximativ 1½ % din PIB pentru anul 2011 în ansamblu. În luna august s-a constatat deja parțial acest decalaj bugetar, ca urmare a unor depășiri ale cheltuielilor curente, a unor venituri nefiscale curente mai mici decât s-a anticipat și a unor cheltuieli de capital mai mari decât s-a prevăzut în buget. Guvernul a luat anumite măsuri pentru a reduce acest decalaj, și anume o majorare unică a impozitului pe venit și majorarea ratei TVA-ului pentru gaze naturale și energie electrică, care a fost aplicată mai devreme, de la 1 octombrie 2011, față de 2012, cum se preconiza inițial. Dar aceste măsuri nu au fost suficiente pentru a elimina decalajul bugetar, în special deoarece recent s-au constatat și alte derapaje, și anume plata unor dobânzi mai mari, venituri de capital mai reduse decât se preconiza și vânzări de bunuri imobiliare. Guvernul încearcă să ajungă la un acord cu băncile privind un transfer parțial a fondurilor de pensii ale acestora către sistemul de asigurări sociale de stat/sistemul public de asigurări sociale care se va desfășura cu respectarea deplină a reglementărilor UE în materie de ajutoare de stat și la care se recurge în mod excepțional în vederea îndeplinirii obiectivului pentru anul 2011, și anume un deficit de 5,9 % din PIB. Guvernul a acceptat să nu se bazeze pe noi transferuri de fonduri de pensii pentru a îndeplini obiectivele programului pentru următorii ani. (4) Se înregistrează progrese în consolidarea gestionării finanțelor publice prin îmbunătățirea raportării și a monitorizării și prin reformarea cadrului bugetar, în conformitate cu recomandările formulate de serviciile Comisiei Europene și ale Fondului Monetar Internațional. (5) Stocul de arierate va fi redus în mod semnificativ pe durata perioadei programului. În acest scop, se va elabora o strategie pentru validarea și plata arieratelor pentru entitățile clasificate în rândul administrațiilor publice, precum și pentru întreprinderile de stat clasificate în afara sectorului administrației publice. În cadrul acestei strategii, se va elabora un plan de perspectivă privind modul și momentul în care se va stabiliza stocul de arierate. În plus, vor fi explorate diferite opțiuni de plată a arieratelor care să ducă la găsirea de mecanisme stimulative adecvate, cum sunt posibilitatea unor reduceri în cazul plăților anticipate și recompensarea unităților care nu mai acumulează și alte arierate. (6) Dat fiind faptul că Regiunea Autonomă Madeira (RAM) a reprezentat o povară importantă asupra finanțelor publice din Portugalia, guvernul va elabora un acord financiar cu această regiune în vederea limitării riscurilor bugetare care se mențin la un nivel ridicat. Acordul va fi conceput în conformitate cu programul de ajustare economică între Republica Portugalia și Uniunea Europeană și Fondul Monetar Internațional și va cuprinde, printre altele, o analiză a sustenabilității datoriei. (7) Băncile din Portugalia depun eforturi pentru respectarea cerințelor de capital mai stricte prevăzute de program, ținând seama și de implicațiile care decurg din cerințele Autorității bancare europene de evaluare a datoriei suverane la prețurile pieței, de programul special de inspecție la fața locului (SIP – „on-site inspection programme”) și de transferul fondurilor de pensii ale băncilor la sistemul de asigurări sociale. Se află în curs de elaborare un cadru juridic, al cărui scop este furnizarea temporară de sprijin public băncilor. O reducere echilibrată și ordonată a gradului de îndatorare în sectorul bancar rămâne esențială, menținând totodată un nivel adecvat de creditare pentru sectoarele productive ale economiei. Vânzarea Banco Português de Negocios este în faza de finalizare, deși tranzacția mai necesită aprobarea autorităților UE din sectorul concurenței. S-au înregistrat de asemenea progrese în consolidarea cadrului de supraveghere și de reglementare, și anume prin intermediul asistenței tehnice. (8) Este esențială înregistrarea de progrese în ceea ce privește reformele de pe piața muncii și cea a produselor pentru restabilirea competitivității și mărirea potențialului de creștere. Reformele de pe piața muncii destinate să armonizeze protecția și drepturile acordate prin contractele pe durată determinată și prin cele pe durată nedeterminată, precum și să stabilească un fond finanțat de angajator pentru plata drepturilor compensatorii ale lucrătorilor progresează. Programul de privatizare este în curs de aplicare în temeiul noii legi-cadru pentru privatizare. Restructurarea profundă și urgentă a întreprinderilor de stat se numără printre prioritățile de pe agenda guvernului. Trebuie să continue evoluția pe calea reducerii barierelor la intrare pentru sectoarele protejate în scopul favorizării concurenței și reducerii marjelor de profit excesive. Reformele structurale trebuie puse în aplicare în mod ferm și trebuie monitorizate îndeaproape. (9) În pofida primei și celei de a doua tranșe relativ mari plătite în cadrul asistenței financiare, situația finanțelor publice este în continuare supusă unor tensiuni. Aceasta se explică prin creșterea nevoilor de finanțare ale întreprinderilor de stat, printr-o creștere puternică a rambursărilor către gospodării ale certificatelor de economii și prin persistența unor perturbări pe piața financiară. (10) Ținând cont de aceste evoluții, Decizia de punere în aplicare 2011/344/UE a Consiliului trebuie modificată, ADOPTĂ PREZENTA DECIZIE: Articolul 1 Articolul 3 se modifică după cum urmează: (1) alineatul (3) se înlocuiește cu următorul text: „(3) Deficitul public nu trebuie să depășească 10 068 milioane EUR (echivalentul a 5,9 % din PIB pe baza proiecțiilor actuale) în 2011, 7 645 milioane EUR (4½ % din PIB) în 2012 și 3% din PIB în 2013, conform cerințelor din procedura de deficit excesiv. La calcularea acestui deficit nu se iau în considerare eventualele costuri bugetare ale măsurilor de sprijinire a băncilor în contextul strategiei guvernamentale pentru sectorul financiar. Consolidarea se realizează prin măsuri permanente și de înaltă calitate, reducându-se la minimum impactul acesteia asupra grupurilor vulnerabile.” (2) la alineatul (5) litera (a) se înlocuiește cu următorul text: „(a) obiectivul privind deficitul fiscal pe anul 2011 este atins printr-o măsură excepțională. Activele dobândite ca urmare a transferului fondurilor de pensii ale băncilor către sistemul public de asigurări sociale nu se utilizează într‑un mod care să afecteze sustenabilitatea pe termen lung a finanțelor publice din Portugalia.” (3) la alineatul (5) litera (b) se înlocuiește cu următorul text: „(b) Portugalia adoptă măsuri care să contribuie la consolidarea gestionării finanțelor publice. Portugalia implementează măsurile prevăzute în noua lege privind cadrul bugetar, care cuprind elaborarea unui cadru bugetar pe termen mediu și instituirea unui Consiliu bugetar independent. Cadrul bugetar la nivel local și regional trebuie substanțial consolidat, în special prin prezentarea unor opțiuni-cheie de aliniere la cerințele noii legi privind cadrul bugetar a actelor legislative respective referitoare la finanțare. Portugalia intensifică raportarea și monitorizarea în domeniul finanțelor publice și consolidează normele și procedurile de execuție bugetară. Guvernul va pregăti o strategie pentru validarea și plata arieratelor care va prezenta un plan de perspectivă privind modul și momentul în care va fi stabilizat stocul arieratelor și va explora diferite opțiuni de a plată a acestora. În ceea ce privește parteneriatele public-privat (PPP), guvernul nu va încheia niciun nou parteneriat înainte ca rezultatele studiului privind PPC-urile existente prevăzut în program, precum și reformele juridice și instituționale propuse să devină disponibile.” (4) la alineatul (5) litera (e) se înlocuiește cu următorul text: „(e) Portugalia continuă deschiderea economiei pentru concurență. Guvernul trebuie să ia măsurile necesare pentru a se asigura că statul portughez sau organismele publice nu încheie, în calitate de acționar, acorduri care ar putea împiedica libera circulație a capitalurilor sau ar putea influența controlul gestiunii societăților. Noua lege a privatizării respectă de asemenea principiile liberei circulații a capitalurilor, nu acordă și nu permite acordarea de drepturi speciale statului. Se efectuează o revizuire a legislației privind concurența în scopul îmbunătățirii rapidității și a eficienței punerii în aplicare a normelor de concurență.” (5) la alineatul (5), litera (h) se înlocuiește cu următorul text: „(h) Portugalia elaborează un acord financiar cu Regiunea Autonomă Madeira (RAM) în concordanță cu programul financiar între Republica Portugalia și Uniunea Europeană și Fondul Monetar Internațional. Până la încheierea acordului respectiv și la implementarea acestuia în bugetul Regiunii Autonome Madeira, Portugalia va monitoriza îndeaproape execuția bugetului acestei regiuni, va menține suspendarea transferurilor din partea statului către guvernul regiunii și nu va onora noile datorii comerciale sau financiare ale guvernului regiunii și ale întreprinderilor publice din Regiunea Autonomă Madeira care nu sunt aprobate de Ministerul de Finanțe.” (6) la alineatul (6) litera (a) se înlocuiește cu următorul text: „(a) Portugalia implementează programul de privatizare. În special, se finalizează în 2012 vânzarea acțiunilor deținute de sectorul public în EDP. În plus, în 2012 se vând acțiunile deținute de sectorul public în REN și GALP și, în cazul în care condițiile de piață o permit, în TAP. Se elaborează o strategie pentru Parpublica, prin reconsiderarea rolului Parpublica ca societate publică și prin evaluarea posibilității de lichidare sau de integrare a acesteia sectorul administrației publice. Planul de privatizare care durează până în 2013 se referă, de asemenea, la Aeroportos de Portugal, sucursala de transport de marfă a Coimbos de Portugal, la Correios de Portugal și la Caixa Seguros, precum și la o serie de companii mai mici.” (7) la alineatul (6) litera (b) se înlocuiește cu următorul text: '(b) Măsurile, definite la literele (c) și (d), care se ridică la cel puțin 8,8 miliarde EUR, se includ în bugetul pe 2012. Se iau măsuri suplimentare, în special în ceea ce privește cheltuielile, pentru a elimina orice eventual decalaj rezultată din evoluțiile bugetare din 2012. ' (8) la alineatul (6), litera (c) se înlocuiește cu următorul text: „(c) Bugetul prevede o reducere a cheltuielilor în 2012 de cel puțin 6,7 miliarde EUR, incluzând o reducere a forței de muncă și a salariilor în sectorul public, reduceri ale pensiilor, o reorganizare amplă a administrației centrale, eliminarea dublării eforturilor și a altor acțiuni ineficiente, reducerea numărului de administrații municipale și comunale, reduceri în sectorul învățământului și al sănătății, transferuri mai mici către autoritățile regionale și locale și reduceri ale cheltuielilor de capital și ale altor cheltuieli prevăzute în program.” (9) la alineatul (6), litera (d) se înlocuiește cu următorul text: „(d) În ceea ce privește veniturile, bugetul conține măsuri reprezentând în total aproximativ 2,1 miliarde EUR într-un an complet, și anume lărgirea bazei TVA prin reducerea scutirilor și prin reorganizarea listelor de bunuri și servicii care fac obiectul unor rate reduse, intermediare și superioare, creșterea accizelor, lărgirea bazelor de impozitare a venitului și profitului prin reducerea deducerilor fiscale și limitarea regimurilor speciale, asigurarea convergenței dintre deducerile fiscale aplicate în cazul pensiilor și cele aplicate veniturilor din salarii și modificări ale impozitului pe proprietate prin reducerea substanțială a scutirilor. La aceste măsuri se vor adăuga acțiuni de combatere a evaziunii fiscale, fraudei și economiei subterane. ” (10) la alineatul (6), litera (j) se înlocuiește cu următorul text: „(j) Portugalia promovează o politică salarială compatibilă cu obiectivele de stimulare a creării de locuri de muncă și de îmbunătățire a competitivității firmelor în vederea corectării dezechilibrelor macroeconomice. În perioada de corespunzătoare programului vor avea loc creșteri ale salariului minim numai dacă acest lucru este justificat de evoluțiile economice și de pe piața muncii. Se vor lua măsuri în vederea soluționării deficiențelor sistemelor actuale de negocieri salariale, printre care o legislație care să redefinească criteriile și modalitățile de extindere a acordurilor colective și care să faciliteze acordurile la nivelul firmelor. Până atunci, se suspendă aplicarea extinderii acordurilor colective.” (11) la alineatul (6), litera (k) se înlocuiește cu următorul text: „(k) Se elaborează un plan de acțiune pentru ameliorarea calității învățământului secundar și profesional și a formării profesionale. (12) la alineatul (6), se adaugă litera (o): „(o) Administrația publică locală din Portugalia cuprinde în prezent 308 municipii și 4 259 de comune. Portugalia elaborează un plan de consolidare pentru a reorganiza și a reduce în mod semnificativ numărul acestor entități. Schimbările respective vor intra în vigoare la începutul următorului ciclu electoral local. ” (13) la alineatul (6), se adaugă litera (p): „(p) Portugalia adoptă măsuri pentru a asigura sustenabilitatea sistemului național de energie electrică având drept obiectiv eliminarea îndatorării sectorului până în 2020 și garantarea stabilizării acestuia până în 2013. Aceste măsuri corectează marjele de profit excesive și se referă la toate sursele acestora.” (14) la alineatul (7) litera (a) se înlocuiește cu următorul text: „(a) Bugetul pe 2013 cuprinde măsuri de consolidare bugetară în valoare de cel puțin 3,4 miliarde EUR, vizând reducerea deficitului public în intervalul de timp prevăzut la articolul 3 alineatul (3). ” (15) la alineatul (7) litera (b) se înlocuiește cu următorul text: „(b) Bugetul include o serie de măsuri pe partea de venituri, printre care lărgirea și mai mult a bazei de impozitare a venitului și profitului, majorarea accizelor și modificări ale impozitului pe proprietate, care vor genera venituri suplimentare de aproape 0,7 miliarde EUR. ” (16) la alineatul (7), se adaugă litera (d): „(d) Pe partea de cheltuieli, bugetul prevede o reducere de cel puțin 2,7 miliarde EUR și anume, reducerea cheltuielilor din administrația centrală și din sectorul învățământului și sănătății, reducerea transferurilor către autoritățile locale și regionale, reducerea numărului de salariați din sectorul public și costuri scăzute la nivelul întreprinderilor de stat. „ (17) la alineatul (7), se adaugă litera (e): „(e) Portugalia ameliorează mediul de afaceri reducând sarcinile administrative prin extinderea reformelor de simplificare la toate sectoarele economiei (ghișee unice și proiecte pentru care nu sunt necesare aprobări) și prin reducerea constrângerilor în materie de creditare pentru întreprinderile mici și mijlocii, prin punerea în aplicare a Directivei 2011/7/UE privind combaterea întârzierii în efectuarea plăților în tranzacțiile comerciale. ' (18) primele două teze ale alineatului (8) se înlocuiesc cu următorul text: „(8) Pentru a restabili încrederea în sectorul financiar, Portugalia recapitalizează în mod corespunzător sectorul bancar și asigură un proces riguros de reducere a gradului de îndatorare. În această privință, Portugalia elaborează și convine împreună cu Comisia Europeană, BCE și FMI o strategie pentru viitoarea structură și funcționare a sectorului bancar din Portugalia, astfel încât să se poată menține stabilitatea financiară. Mai exact, Portugalia:” (19) la alineatul (8) litera (a) se înlocuiește cu următorul text: (a) încurajează băncile să își consolideze în mod sustenabil rezervele de colateral și monitorizează emiterea de obligațiuni bancare garantate de stat, care a fost autorizată până la 35 de miliarde EUR, în conformitate cu normele Uniunii privind ajutoarele de stat; (20) la alineatul (8) litera (b) se înlocuiește cu următorul text: „(b) urmărește îndeaproape planurile prezentate de bănci pentru a atinge o rată a capitalului de bază de nivel 1 (Tier 1) de 9 % până la sfârșitul anului 2011 și 10 % cel târziu până la sfârșitul anului 2012. Cerințele de capital care rezultă din evaluarea datoriei suverane pe baza prețurilor pieței în conformitate cu Autoritatea bancară europeană vor fi îndeplinite în iunie 2012, la fel ca și cele rezultând din programul special de inspecție la fața locului și ale transferului fondurilor de pensii ale băncilor la sistemul de asigurări sociale. Băncile vor prezenta în februarie 2012 planuri privind modul în care intenționează să își satisfacă nevoile de capital în exercițiul respectiv. Dacă băncile nu pot îndeplini la timp cerințele de capital, ar putea solicita un aport temporar de capital din partea sectorului public, care va fi accesibil pentru băncile private prin intermediul mecanismului de sprijinire a solvabilității bancare în valoare de 12 miliarde EUR instituit în cadrul programului de ajustare economică convenit între Republica Portugalia și Uniunea Europeană și Fondul Monetar Internațional;” (21) la alineatul (8), litera (c) se înlocuiește cu următorul text: „(c) asigură o reducere echilibrată și ordonată a gradului de îndatorare în sectorul bancar, care rămâne esențială pentru eliminarea permanentă a dezechilibrelor de finanțare. Planurile de finanțare ale băncilor urmăresc o reducere a raportului împrumuturi-depozite la aproximativ 120 % până la încheierea programului și o reducere a dependenței de finanțarea din partea Eurosistemului pe durata programului. Aceste planuri de finanțare sunt revizuite trimestrial, următoarea revizuire urmând să fie efectuată înainte de cea de-a treia evaluare a programului. Banca Portugaliei ia măsurile adecvate în cazul unor abateri de la planurile de finanțare ale băncilor.” (22) la alineatul (8), litera (d) se înlocuiește cu următorul text: „(d) finalizează vânzarea Banco Português de Negócios cu respectarea normelor Uniunii privind ajutoarele de stat;” (23) la alineatul (8) litera (e) se înlocuiește cu următorul text: „(e) se asigură că banca de stat Caixa Geral de Depositos (CGD) face obiectul unui proces de reorganizare în 2011, în vederea majorării adecvate a bazei de capital a departamentului central bancar fără vânzarea departamentului de asigurări. Se preconizează că această vânzare va avea loc în 2012 în mod direct unui cumpărător final și pentru a contribui la satisfacerea nevoilor de capital suplimentare pentru anul respectiv. În măsura în care aceste nevoi nu pot fi satisfăcute din surse interne ale grupului, CGD va beneficia de sprijin public în afara mecanismului de sprijinire a solvabilității bancare.” (24) la alineatul (8) se adaugă literele (f),(g), (h) și (i): „(f) se asigură că transferul parțial al fondurilor de pensii ale băncilor către sistemul de asigurări sociale este efectuat în condiții echilibrate din punct de vedere actuarial, care să respecte, de asemenea, normele UE în materie de concurență și normele privind ajutoarele de stat. Pentru a evita recurgerea la mecanismul de sprijinire a solvabilității bancare prevăzut în pachetul de finanțare al programului, guvernul va ajuta băncile să reducă impactul transferului asupra capitalului prin folosirea unei părți din transfer în vederea achiziționării de acțiuni obișnuite ale băncilor. Partea rămasă din fondurile transferate va fi depusă într-un cont blocat până la finalizarea celei de a treia evaluări a programului. (g) finalizează cadrul juridic pentru accesul la capital din surse publice până sfârșitul lunii ianuarie 2012, în conformitate cu normele Uniunii privind ajutoarele de stat și cu principiile prevăzute în memorandumul de înțelegere. (h) se asigură că înainte de cea de-a treia evaluare a programului băncile au luat în considerare rezultatele disponibile ale programului special de inspecții la fața locului în cadrul testului de rezistență cu un nivel maxim de 6 % al capitalului de bază de nivel 1 (Tier 1); (i) finalizează până la sfârșitul anului 2011 cadrul juridic pentru intervenție rapidă, rezoluție și asigurarea depozitelor pentru bănci și, în același termen, cadrul pentru reeșalonarea datoriilor întreprinderilor și familiilor.” (25) alineatul (9) se înlocuiește cu următorul text: „9. Pentru a asigura respectarea fără dificultăți a condițiilor de care depinde asistența financiară și pentru a contribui la reducerea dezechilibrelor în mod sustenabil, Comisia continuă să furnizeze îndrumări și consiliere cu privire la reformele bugetare, structurale și ale pieței financiare. În cadrul asistenței care va fi acordată Portugaliei, în colaborare cu FMI și cu BCE, Comisia reevaluează periodic eficacitatea și impactul economic și social al măsurilor convenite și recomandă măsuri de corecție în vederea promovării creșterii și a creării de locuri de muncă, a asigurării consolidării bugetare necesare și a reducerii la minimum a efectelor sociale negative, mai ales asupra celei mai vulnerabile părți a societății portugheze.” Articolul 2 Prezenta decizie se adresează Portugaliei. Articolul 3 Prezenta decizie se publică în Jurnalul Oficial al Uniunii Europene. Adoptată la Pentru Consiliu Preşedintele [1] JO L 118, 12.5.2010, p. 1. [2] 15759/09